CELEX: 32018D0702(01)
Language: bg
Date: 2018-06-26 00:00:00
Title: Решение на Съвета от 26 юни 2018 година за назначаване на седем членове на Управителния съвет на Европейския орган за безопасност на храните

2.7.2018   
               
               
                  BG
               
               
                  Официален вестник на Европейския съюз
               
               
                  C 230/2
               
            РЕШЕНИЕ НА СЪВЕТА
      от 26 юни 2018 година
      за назначаване на седем членове на Управителния съвет на Европейския орган за безопасност на храните
      (2018/C 230/02)
      СЪВЕТЪТ НА ЕВРОПЕЙСКИЯ СЪЮЗ,
      като взе предвид Договора за функционирането на Европейския съюз,
      като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 25, параграф 1 от него,
      като взе предвид списъка с кандидати, представен на Съвета от Европейската комисия с писмо от 24 януари 2018 г.,
      като взе предвид становището, изразено от Европейския парламент с писмо от 16 май 2018 г.,
      като има предвид, че:
      
                  (1)
               
               
                  От съществено значение е да се гарантират независимостта, високото научно качество, прозрачността и ефективността на Европейския орган за безопасност на храните. Необходимо е също да се гарантира сътрудничеството на този орган с държавите членки.
               
            
                  (2)
               
               
                  Мандатът на седем от членовете на Управителния съвет на Европейския орган за безопасност на храните изтича на 30 юни 2018 г.
               
            
                  (3)
               
               
                  Представеният от Комисията списък беше разгледан с оглед назначаването на седем нови членове на Управителния съвет на Европейския орган за безопасност на храните въз основа на предоставената от Комисията документация и предвид становището, изразено от Европейския парламент. Целта е да се гарантират най-висока степен на компетентност, широк спектър на съответни експертни знания, например в областта на управлението и публичната администрация, и възможно най-широко географско разпределение в рамките на Съюза.
               
            
                  (4)
               
               
                  Съгласно член 25, параграф 1 от Регламент (ЕО) № 178/2002 четирима от членовете на Управителния съвет на Европейския орган за безопасност на храните трябва да имат професионален опит в организации, представляващи потребителите и други групи интереси по хранителната верига. Мандатът на трима от членовете на Управителния съвет с подобен професионален опит изтича на 30 юни 2018 г., като единият от тях има професионален опит в организации, представляващи потребителите, а двама — други групи интереси по хранителната верига. Ето защо тези членове следва да бъдат заменени с членове, имащи професионален опит в организации, представляващи потребителите и други групи интереси по хранителната верига, като и двете подкатегории — потребителите и другите групи интереси по хранителната верига, следва да бъдат представени.
               
            
                  (5)
               
               
                  Член 25, параграф 2 от Регламент (ЕО) № 178/2002 предвижда, че мандатът на членовете на съвета е четири години с право на еднократно подновяване. Един от кандидатите с професионален опит в организации, представляващи потребителите, вече е назначен за член на Управителния съвет с решения на Съвета от 24 юни 2013 г. (2) и от 16 юни 2014 г. (3) Първоначално той е довършил мандата на подал оставка член за една година и впоследствие е бил назначен за пълен четиригодишен мандат. Поради това този член следва да бъде назначен само за три години, така че общата продължителност на мандата му да не превишава осем години.
               
            ПРИЕ НАСТОЯЩОТО РЕШЕНИЕ:
      Член 1
      Назначават се за нови членове на Управителния съвет на Европейския орган за безопасност на храните за периода от 1 юли 2018 г. до 30 юни 2022 г.:
      Geronimo Răducu BRĂNESCU
      Herman DIRICKS
      Libor DUPAL (*1)
      
      Iñaki EGUILEOR
      András SZÉKÁCS
      Annette TOFT (*2)
      
      Член 2
      Назначава се за нов член на Управителния съвет на Европейския орган за безопасност на храните за периода от 1 юли 2018 г. до 30 юни 2021 г.:
      Raymond O'ROURKE (*3)
      
      Член 3
      Настоящото решение влиза в сила в деня на приемането му.
      
         Съставено в Люксембург на 26 юни 2018 година.
         
            
               За Съвета
            
            
               Председател
            
            Е. ЗАХАРИЕВА
         
      
      
         (1)  ОВ L 31, 1.2.2002 г., стр. 1.
      
         (2)  Решение на Съвета от 23 юни 2013 г. за назначаване на член на Управителния съвет на Европейския орган за безопасност на храните (ОВ C 187, 29.6.2013 г., стр. 7).
      
         (3)  Решение на Съвета от 16 юни 2014 г. за назначаване на половината от състава на Управителния съвет на Европейския орган за безопасност на храните (ОВ C 192, 21.6.2014 г., стр. 2).
      
         (*1)  Професионален опит в организации, представляващи потребителите.
      
         (*2)  Професионален опит в организации, представляващи други групи интереси по хранителната верига.
      
         (*3)  Професионален опит в организации, представляващи потребителите.